ओडिशा में आंधी से तार टूटकर वंदे भारत ट्रेन पर गिरे; MP-राजस्थान में भी बारिश
IMD Weather Update Today - India Meteorological Department Weather Forecast तपती गर्मी से परेशान लोगों को अगले कुछ दिनों में राहत मिलने वाली है। मौसम विभाग के मुताबिक, 24 मई से तापमान में गिरावट आएगी। पारा गिरने से मौसम थोड़ा ठंडा हो जाएगा
तेज गर्मी के बीच रविवार को देश के कई इलाकों में मौसम बदल गया। कर्नाटक, मध्य प्रदेश, राजस्थान के कई इलाकों में जमकर बारिश हुई। वहीं, UP के कई जिलों में तापमान 45 डिग्री सेल्सियस तक पहुंचा। यहां मौसम विभाग ने हीटवेव का अलर्ट जारी किया है।
ओडिशा के भद्रक में तेज आंधी चलने से रेलवे के ओवरहेड तार टूटकर वंदे भारत ट्रेन पर गिर गए। घटना शाम साढ़े चार बजे दुलखापटना-मंजूरी रोड स्टेशन के बीच वैतरणी पुल पर घटी। तार टूटकर गिरने से ट्रेन का सामने का कांच चटक गया। इससे वंदे भारत एक्सप्रेस तीन घंटे से अधिक समय तक रुकी रही। रात आठ बजकर पांच मिनट पर डीजल इंजन से ट्रेन को वहां से ले जाया गया।
कर्नाटक के बेंगलुरु में तेज आंधी के साथ बारिश हुई। इससे वहां जगह-जगह पानी भर गया। एक अंडरपास में भरे पानी में एक कार फंस गई। उसमें आंध्र प्रदेश का एक परिवार था। लोगों ने मदद कर कार सवार लोगों को बाहर निकाला, लेकिन 22 साल की एक लड़की की मौत हो गई। वह इंफोसिस कंपनी में काम करती थी।
तेज आंधी और बारिश के चलते कई जगह पेड़ गिरने से रास्ते बंद हो गए। शहर के कई इलाकों में ओले भी गिरे। विद्यारण्यपुरई में एक पुरानी बिल्डिंग भी गिर गई।
मध्य प्रदेश के सीहोर में ओले गिरे, इंदौर में भी तेज बारिश, भोपाल में बूंदाबांदी
मध्यप्रदेश में तेज गर्मी के बीच कई जिलों में मौसम बदला है। सीहोर जिले में दोपहर बाद तेज बारिश हुई। यहां हिंगोनी समेत कई गांवों में ओले गिरे। तेज आंधी भी चली। इससे कई जगह पेड़ गिर गए। वहीं, भोपाल में भी दोपहर बाद बादल छाए रहे। शाम करीब 4:30 बजे तेज हवाओं के साथ बूंदाबांदी भी हुई। इससे लोगों को गर्मी से राहत मिली, साथ ही मौसम सुहाना हो गया। शाम को इंदौर और रायसेन में तेज बारिश हुई। उज्जैन, राजगढ़, छतरपुर, ग्वालियर जिले में हल्की बारिश हुई। पढ़ें पूरी खबर...
राजस्थान में कल से बारिश-आंधी का अलर्ट:6 जिलों में बिजली गिरने की आशंका; नागौर-उदयपुर में बरसात
राजस्थान में एक बार फिर मौसम बदलने वाला है। 22 मई की शाम से नया सिस्टम बन रहा है। इसके असर से अगले 2 दिन तक राज्य के आधे हिस्से में तेज बारिश, आंधी चलने और बिजली गिरने की आशंका है। इससे तेज गर्मी और हीटवेव से राहत मिलेगी। वहीं, शनिवार शाम तेज हवा के साथ नागौर के जायल और उदयपुर के मावली में 8 MM बरसात हुई है। पढ़ें पूरी खबर...
UP के झांसी में पारा 45°C, 19 जिलों में हीटवेव का अलर्ट : 26 शहरों में तापमान 40°C पार​
यूपी में गर्मी की तपिश अब बढ़नी शुरू हो गई है। शनिवार को झांसी प्रदेश का सबसे गर्म शहर रहा। यहां पारा 45.1°C रिकॉर्ड किया गया, जो सीजन में सबसे ज्यादा है। वहीं, प्रदेश के 75 में से 26 जिलों में पारा 40°C के ऊपर रिकॉर्ड किया गया। मौसम विभाग का अगले 48 घंटे यानी सोमवार तक भीषण गर्मी का अनुमान है। पढ़ें पूरी खबर...
छत्तीसगढ़ के कई जिलों में लू का अलर्ट : 45 डिग्री के साथ सक्ती रहा सबसे गर्म, आने वाले दिनों में और बढ़ेगा टेम्प्रेचर
छत्तीसगढ़ में गर्मी के तीखे तेवर देखने को मिल रहे हैं। गर्म हवाएं लोगों को झुलसा रही हैं। दोपहर की चिलचिलाती धूप में घर से बाहर निकलना मुश्किल हो गया है। रविवार को 45 डिग्री तापमान के साथ सक्ती जिला सबसे गर्म रहा। पढ़ें पूरी खबर...
अगले 3 दिन तेज गर्मी, फिर बदलेगा मौसम, केरल के 6 जिलों में गर्मी का यलो अलर्ट
मौसम विभाग के मुताबिक 24 मई से पहले तक तापमान बढ़ता रहेगा, उसके बाद उसमें गिरावट आएगी। 20 से 22 मई के दौरान उत्तर प्रदेश और पश्चिम बंगाल के अलग-अलग इलाकों में लू चलने की संभावना है। छत्तीसगढ़ में हीटवेव चलेगी।
मौसम विभाग का कहना है- अगले 3 दिनों के दौरान उत्तर पश्चिम भारत में अधिकतम तापमान 2-4 डिग्री सेल्सियस तक बढ़ने और गिरने की संभावना है। अगले 2 दिनों के दौरान मध्य भारत में टेम्प्रेचर 2-3 डिग्री सेल्सियस तक बढ़ सकता है। वहीं केरल के 6 जिलों में गर्मी के चलते यलो अलर्ट जारी किया गया है।
अगले कुछ दिन मौसम का रहेगा ऐसा हाल
चार दिन देरी से पहुंचेगा मानसून
इस साल केरल में दक्षिण-पश्चिम मानसून चार दिन देरी से पहुंचने का अनुमान है। IMD के अनुसार मानसून 5 जून तक दक्षिणी राज्य में पहुंच सकता है। यह आमतौर पर 1 जून को केरल में दस्तक देता है। इसके साथ ही देश में मानसून (बारिश के मौसम) की आधिकारिक शुरुआत मानी जाती है।
पिछले साल यानी 2022 में मानसून 29 मई को केरल पहुंचा था। वहीं 2021 में यह 1 जून को पहुंचा था।
इस साल सामान्य बारिश का अनुमान
इस साल मानसून के सामान्य रहने का अनुमान है। मौसम विभाग ने बीते महीने यह जानकारी दी थी। अगर बारिश सामान्य रहती है तो देश में फूड ग्रेन प्रोडक्शन भी नॉर्मल रहेगा। यानी इससे महंगाई से राहत मिल सकती है। देश में किसान आमतौर पर 1 जून से गर्मियों की फसलों की बुआई शुरू करते हैं। ये वो समय होता है जब मानसून की बारिश भारत पहुंचती है। फसल की बुआई अगस्त की शुरुआत तक जारी रहती है।
ये खबरें भी पढ़ें...
हिमाचल में बदला बर्फबारी का ट्रेंड:सर्दियों में नहीं गर्मियों में हैवी स्नोफॉल, 10% घटा स्नो कवर एरिया
हिमाचल के हिमालयी क्षेत्रों में इस बार बर्फबारी का ट्रेंड बदला है। विंटर सीजन में पहाड़ों पर नाममात्र बर्फ गिरी। इससे दिसंबर से फरवरी के बीच स्नो कवर एरिया में भारी गिरावट दर्ज की गई। अप्रैल में हैवी स्नोफॉल के बावजूद पूरे विंटर सीजन में स्नो-कवर एरिया 10 फीसदी कम हुआ है। पढ़ें पूरी खबर...